b'\n_START_ARTICLE_\nMintaujos gimnazija\n_START_PARAGRAPH_\nMintaujos gimnazija (Academia Petrina, Mitauisches Gymnasium) \xe2\x80\x93 seniausia Vid\xc5\xbeem\xc4\x97s (Latvija) auk\xc5\xa1tesnioji mokykla, kurioje mok\xc4\x97si daug b\xc5\xabsim\xc5\xb3 Lietuvos kult\xc5\xabros, visuomen\xc4\x97s, politikos veik\xc4\x97j\xc5\xb3.\n_START_SECTION_\nIstorija\n_START_PARAGRAPH_\nPetras Bironas dan\xc5\xb3 architektui S. Jensenui 1772 m. paved\xc4\x97 pastatyti pirm\xc4\x85j\xc4\x85 Latvijoje auk\xc5\xa1t\xc4\x85j\xc4\x85 mokykl\xc4\x85, gavusi\xc4\x85 steig\xc4\x97jo vard\xc4\x85 Academia Petrina. Akademija atidaryta 1775 m. bir\xc5\xbeelio 29 d., palaiminus Lenkijos ir Lietuvos karaliui Stanislovui Poniatovskiui. \xc5\xa0i\xc4\x85 auk\xc5\xa1t\xc4\x85j\xc4\x85 mokykl\xc4\x85 baig\xc4\x97 pirmasis latvi\xc5\xb3 studentas, Ernestas Johanas Binemanis, tap\xc4\x99s garsiu matematiku, mechaniku, astronomu, pirmasis Latvijoje pademonstrav\xc4\x99s skryd\xc5\xbeius oro balionu._NEWLINE_Rusijos caras Pavlas I 1801 m. akademij\xc4\x85 reorganizavo \xc4\xaf universitet\xc4\x85, ta\xc4\x8diau netrukus, 1806 m. naujasis caras Aleksandras I joje \xc4\xafsteig\xc4\x97 gimnazij\xc4\x85 Gymnasium Illustre. 1838 m. ji tapo gubernijos gimnazija. R\xc5\xabm\xc5\xb3 dalyje 1818 m. \xc4\xafsteigtas Kur\xc5\xa1o muziejus._NEWLINE_Mintaujos gimnazija buvo viena i\xc5\xa1 nedaugelio tuometin\xc4\x97s Piet\xc5\xb3 Latvijos ir \xc5\xa0iaur\xc4\x97s Lietuvos auk\xc5\xa1tesni\xc5\xb3j\xc5\xb3 mokykl\xc5\xb3. Kra\xc5\xbei\xc5\xb3 gimnazija veik\xc4\x97 tik 1817\xe2\x80\x931842 m. ir buvo perkelta \xc4\xaf Kaun\xc4\x85, 1853 m. atidaryta \xc5\xa0iauli\xc5\xb3 gimnazija nesutalpino vis\xc5\xb3 norin\xc4\x8di\xc5\xb3, be to, \xc4\x8dia buvo d\xc4\x97stoma rus\xc5\xb3 kalba, o Mintaujoje pagrindin\xc4\x97 buvo vokie\xc4\x8di\xc5\xb3 kalba. Tod\xc4\x97l daugelis Lietuvos inteligent\xc5\xb3 savo mokslams pasirinkdavo b\xc5\xabtent Mintauj\xc4\x85. Be to, \xc4\x8dia veik\xc4\x97 ir nedidel\xc4\x97 mergai\xc4\x8di\xc5\xb3 gimnazija._NEWLINE_Mintaujoje vir\xc4\x97 ir kult\xc5\xabrinis gyvenimas. 1848 m. \xc4\x8dia pastatytas pirmasis Latvijoje teatro spektaklis, 1868 m. prie \xc5\xa0v. Onos ba\xc5\xbeny\xc4\x8dios susik\xc5\xabr\xc4\x97 choras \xe2\x80\x9eLigo\xe2\x80\x9c, 1889 m. rugpj\xc5\xab\xc4\x8dio 30 d. atidaryta speciali sal\xc4\x97 dain\xc5\xb3 \xc5\xa1vent\xc4\x97ms, kurioje tilpo 4000 klausytoj\xc5\xb3 ir 800 daininink\xc5\xb3. 1895 m. Mintaujoje vyko IV Latvijos dain\xc5\xb3 \xc5\xa1vent\xc4\x97, agronomo Janio Bisenieko iniciatyva prad\xc4\x97tos rengti \xc5\xbeem\xc4\x97s \xc5\xabkio parodos. Nuo 1939 m. Birono r\xc5\xabmuose veikia Latvijos \xc5\xbeem\xc4\x97s \xc5\xabkio akademija._NEWLINE_1932 m. Mintaujos gimnazijoje \xc4\xafvyko vakaras, skirtas lietuvi\xc5\xb3 poetui Maironiui. Vai\xc5\xbegantas skait\xc4\x97 apie Mairon\xc4\xaf referat\xc4\x85, o poetas buvo vainikuotas laur\xc5\xb3 vainiku._NEWLINE_Mintaujos apylink\xc4\x97se nuo seno gyveno nema\xc5\xbeai lietuviais save laikiusi\xc5\xb3 \xc5\xbeiemgali\xc5\xb3 ir i\xc5\xa1 Lietuvos atsik\xc4\x97lusi\xc5\xb3 \xc5\xbemoni\xc5\xb3 palikuonimis. Da\xc5\xbenai tie persik\xc4\x97limai buvo susij\xc4\x99 su trukdymais dirbti gimtin\xc4\x97je d\xc4\x97l politini\xc5\xb3 prie\xc5\xbeas\xc4\x8di\xc5\xb3. XIX a. pabaigoje ketvirtadal\xc4\xaf miesto gyventoj\xc5\xb3 sudar\xc4\x97 lietuviai, veik\xc4\x97 kelios lietuvi\xc5\xb3 draugijos, chorai. Tod\xc4\x97l Mintauja buvo ir viena i\xc5\xa1 b\xc5\xabsim\xc5\xb3j\xc5\xb3 Lietuvos ir Latvijos garsi\xc5\xb3 visuomen\xc4\x97s veik\xc4\x97j\xc5\xb3 ir politik\xc5\xb3 kalvi\xc5\xb3._NEWLINE_\xc4\x8cia kur\xc4\xaf laik\xc4\x85 gyveno Simonas Daukantas, 1894 m. vikaru \xc4\xaf Mintaujos lietuvi\xc5\xb3 parapij\xc4\x85 paskirtas Juozas Tumas-Vai\xc5\xbegantas, gimnazijoje graik\xc5\xb3 ir lotyn\xc5\xb3 kalbas d\xc4\x97st\xc4\x97 Jonas Jablonskis. Gydytoju dirbo vienas \xc5\xbeymiausi\xc5\xb3 b\xc5\xabsimos Latvijos politik\xc5\xb3 Paulis Kalninis. 1896\xe2\x80\x931907 m. Liudvika Did\xc5\xbeiulien\xc4\x97 net \xc4\xafk\xc5\xabr\xc4\x97 lietuvi\xc5\xb3 moksleivi\xc5\xb3 bendrabut\xc4\xaf \xe2\x80\x93 pension\xc4\x85, globojo lietuvi\xc5\xb3 moksleivius. B\xc5\xabtent Mintaujos gimnazijoje susik\xc5\xabr\xc4\x97 \xe2\x80\x9eK\xc5\xabdikio draugija\xe2\x80\x9c, organizavusi draud\xc5\xbeiamos spaudos platinim\xc4\x85 ir pasiprie\xc5\xa1inim\xc4\x85 privalomam sta\xc4\x8diatiki\xc5\xb3 pamald\xc5\xb3 lankymui._NEWLINE_Pirmojo pasaulinio karo metais gimnazija buvo u\xc5\xbedaryta ir 1915 m. perkelta \xc4\xaf Taganrog\xc4\x85. 1919 m. v\xc4\x97l prad\xc4\x97jo veikti kaip Jelgavos realin\xc4\x97 gimnazija, nuo 1922 m. \xe2\x80\x93 kaip valstybin\xc4\x97 klasikin\xc4\x97 gimnazija, nuo 1934 m. \xe2\x80\x93 hercogo Peterio gimnazija._NEWLINE_Antrojo pasaulinio karo metais pastatas beveik visai sunaikintas. 1952 m. atstatytas, jame \xc4\xafsik\xc5\xabr\xc4\x97 Mintaujos gimnazijos aukl\xc4\x97tinio, Latvijos meno akademijos profesoriaus Gederto Eliaso vardu pavadintas Meno ir istorijos muziejus. Nuo 1945 m. atidaryta Jelgavos 1-oji vidurin\xc4\x97 mokykla jau veik\xc4\x97 kitose patalpose. 1997 m. sugra\xc5\xbeintas gimnazijos statusas, nuo 1999 m. veikia tik 7- 12 klas\xc4\x97s.\n_START_SECTION_\nMokiniai\n_START_PARAGRAPH_\nMintaujos gimnazijoje mok\xc4\x97si daug garsi\xc5\xb3 \xc5\xbemoni\xc5\xb3. J\xc4\x85 baig\xc4\x97 Latvijos prezidentai Janis \xc4\x8cakst\xc4\x97 ir Albertas Kviesis, Lietuvos prezidentas Antanas Smetona, Lenkijos prezidentas Stanislavas Voicechovskis, pirmasis Latvijos arkivyskupas profesorius L. Kundzinis (Kundzi\xc5\x86\xc5\xa1), b\xc5\xabsimasis Lietuvos vyskupas Kazimieras Paltarokas, b\xc5\xabsimieji kunigai, \xc5\xa1viet\xc4\x97jas Juozas Breiva, Petras Kraujalis, pa\xc5\xa1alintas u\xc5\xbe pravoslav\xc5\xb3 pamald\xc5\xb3 nelankym\xc4\x85, literatas, savanoris Petras Rauduv\xc4\x97, Prien\xc5\xb3 \xe2\x80\x9e\xc5\xbdiburio\xe2\x80\x9c gimnazijos steig\xc4\x97jas Peliksas Marti\xc5\xa1ius, Vladas Mironas, Salant\xc5\xb3 kunigas ir t\xc4\x97vyn\xc4\x97s myl\xc4\x97tojas Pranas Motiejus Urbanavi\xc4\x8dius, Vincentas Vizgirda, Vilniaus Imperatori\xc5\xa1kojo Universiteto Lyginamosios anatomijos ir zoologijos katedros profesorius Eduardas Karolis Eichvaldas, profesoriai Petras Avi\xc5\xbeonis, Kipras Bielinis, filosofas, filologas, mokslo istorikas Vladimiras \xc5\xa0ilkarskis, Vytautas Did\xc5\xbeiulis, gydytojas Juozas Buzelis, Pijus Grigaitis, Julijonas Antanas Gravrogkas, Ernestas Galvanauskas, Jonas Y\xc4\x8das, Konstantinas Jasiukaitis, Alfonsas Jurskis, dailininkas Petras Kalpokas, u\xc5\xbe nupie\xc5\xa1t\xc4\x85 ant krosnies mokytojo karikat\xc5\xabr\xc4\x85 i\xc5\xa1mestas i\xc5\xa1 gimnazijos, Laurynas Lopas, Petras Mulevi\xc4\x8dius, II Seimo atstovas, ministras Vytautas Petrulis, Vladas Po\xc5\xbeela, Juozas Paknys, Mykolas Sle\xc5\xbeevi\xc4\x8dius, b\xc5\xabsimasis profesorius Juozas Stasi\xc5\xabnas, Jonas \xc5\xa0li\xc5\xabpas, Rokas \xc5\xa0li\xc5\xabpas, Juozas Vai\xc4\x8dkus, \xc5\xbeurnalistas, spaudos darbuotojas, vert\xc4\x97jas Adolfas V\xc4\x97g\xc4\x97l\xc4\x97, dailininkas Justinas Vieno\xc5\xbeinskis, Juozas Tonk\xc5\xabnas, Juozas T\xc5\xabbelis, dailininkas Pranas \xc5\xbditkevi\xc4\x8dius, taip pat gars\xc5\xabs Latvijos mokslo, kult\xc5\xabros, politikos veik\xc4\x97jai Juris Alunanas, Adolfas Alunanas, Kri\xc5\xa1janis Baronas, Gedertas Eliasas, L. Kundzinis, Karlis Mi\xc5\xablenbachas, Karlis Straubergas ir kiti._NEWLINE_Moter\xc5\xb3 gimnazijoje mok\xc4\x97si garsi latvi\xc5\xb3 poet\xc4\x97 Elza Rozenberga \xe2\x80\x93 Aspazija, knygne\xc5\xa1\xc4\x97 Michalina Did\xc5\xbeiulyt\xc4\x97 \xe2\x80\x93 \xc5\xa0eveliovien\xc4\x97, ra\xc5\xa1ytoja Gabriel\xc4\x97 Petkevi\xc4\x8dait\xc4\x97-Bit\xc4\x97, Liuda Pur\xc4\x97nien\xc4\x97._NEWLINE_Nepriklausomyb\xc4\x97s laikais Jelgavoje mok\xc4\x97si latvi\xc5\xb3 aktor\xc4\x97 Elza Radzinia, dramaturgas Martinas Zivertas, pedagogas Arvidas Bol\xc5\xa1teinas, Mis\xc5\xabrio universiteto metalurgijos profesorius Martinas Strautmanis, laikra\xc5\xa1\xc4\x8di\xc5\xb3 leid\xc4\x97jas Normundas Hartmanis, po Antrojo pasaulinio karo \xe2\x80\x93 Latvijos ministras pirmininkas Andris \xc5\xa0k\xc4\x97l\xc4\x97, architektas Imantas Jekabsonas, \xc5\xbeurnalistas Gunaras Jekabsonas, profesorius, fizikos vadov\xc4\x97li\xc5\xb3 autorius Edvinas \xc5\xa0ilteris, filosofijos daktaras Janis V\xc4\x97j\xc5\xa1as, profesorius Elmaras Veberis.'